Man skiet glo 18-jarige dood oor lietsjiesArgieffoto Sarel du Plessis (45) het Woensdag in die Tonga-landdroshof in Mpumalanga verskyn op aanklag dat hy ŉ 18-jarige doodgeskiet het. Du Plessis se aansoek om borgtog duur Donderdag voort. Kapt. Magonseni Nkosi, woordvoerder van die polisie, het aan Maroela Media gesê Du Plessis het homself Maandag aan die polisie oorgegee nadat hy glo die 18-jarige Anele Ziko van Langeloop doodgeskiet het. Sy prokureur het hom vergesel. “Die oorledene en sy twee vriende het glo lietsjies van Disa Estates-plaas gesteel. Du Plessis was saam met sy werknemers toe hulle op die vermeende diewe afgekom het.” Een van Ziko se vriende is ernstig aangerand en ŉ skoot is in sy rigting gevuur, maar hy is nie getref nie. Die derde vriend het gevlug. “Die aanval is verlede Donderdag aangemeld en die ondersoek duur voort,” het Nkosi bygevoeg.